कौशल विकास एवं उद्यमिता मंत्रालय
स्किल इंडिया प्रोजेक्ट ने जम्मू एवं कश्मीर की लुप्त होती नमदा कला को सफलतापूर्वक पुनर्जीवित किया
विश्व युवा कौशल दिवस की पूर्व संध्या के अवसर पर केन्द्रीय राज्य मंत्री श्री राजीव चंद्रशेखर ने ब्रिटेन को निर्यात के लिए नमदा कला उत्पादों की पहली खेप को हरी झंडी दिखाई
नमदा प्रोजेक्ट, स्किल इंडिया के लिए प्रधानमंत्री श्री नरेन्द्र मोदी के विजन के संतोषजनक और निर्णायक परिणाम का उदाहरण है जो लोगों को सशक्त बनाने और नए अवसरों को सृजित करने के बारे में हैः श्री राजीव चंद्रशेखर
इस प्रोजेक्ट के तहत छह जिलों के लगभग 2200 उम्मीदवारों को प्रशिक्षित किया गया है
केन्द्रीय कौशल विकास एवं उद्यमिता और इलेक्ट्रॉनिक्स एवं सूचना प्रौद्योगिकी राज्य मंत्री श्री राजीव चन्द्रशेखर ने आज ब्रिटेन को निर्यात के लिए नमदा कला उत्पादों की पहली खेप को हरी झंड़ी दिखाई।
प्रधानमंत्री कौशल विकास योजना  के हिस्से के रूप में स्किल इंडिया पायलट प्रोजेक्ट के तहत कश्मीर के नमदा शिल्प को सफलतापूर्वक पुनर्जीवित किया जा रहा है। इस प्रोजेक्ट के अंतर्गत राज्य के छह जिलों के लगभग 2,200 उम्मीदवार विलुप्त हो रही कला में प्रशिक्षण हासिल कर रहे हैं।
यह प्रोजेक्ट कौशल विकास के क्षेत्र में सार्वजनिक-निजी भागीदारी  मॉडल का एक बड़ा उदाहरण स्थापित करता है, क्योंकि इसे स्थानीय उद्योग भागीदारों के सहयोग से कार्यान्वित किया जा रहा है।
इस पहल के तहत, लगभग 2,200 उम्मीदवारों को नमदा शिल्प की कला में प्रशिक्षित किया गया है जो इस पारंपरिक शिल्प को संरक्षित करने और स्थानीय बुनकरों व कारीगरों को सशक्त बनाने में एक महत्वपूर्ण उपलब्धि है। इस प्रोजेक्ट ने कश्मीर के छह जिलों श्रीनगर, बारामूला, गांदरबल, बांदीपोरा, बडगाम और अनंतनाग में व्यक्तियों को सफलतापूर्वक प्रशिक्षित किया है।
प्रधानमंत्री श्री नरेन्द्र मोदी के दूरदर्शी नेतृत्व में भारत के युवाओं को कौशल प्रदान करने, पुनः कौशल प्रदान करने और उनके कौशल को उन्नत करने के लिए सरकार प्रतिबद्ध है। मीर हस्तशिल्प और श्रीनगर कालीन प्रशिक्षण और बाजार केंद्र जैसे स्थानीय उद्योग भागीदारों के सहयोग से जम्मू-कश्मीर में इस पायलट प्रोजेक्ट का सफल कार्यान्वयन हुआ जिससे कौशल विकास को बढ़ावा देने और आर्थिक विकास के लिए निवेश आकर्षित करने में सार्वजनिक-निजी भागीदारी की शक्ति का यह उदाहरण बन गया है।
इस उपलब्धि पर बधाई देते हुए श्री राजीव चन्द्रशेखर ने कहा कि हमने 2021 में नमदा प्रोजेक्ट को शुरू किया था और इसके परिणाम बेहद संतोषजनक है। यह प्रोजेक्ट हमारे प्रधानमंत्री के नया भारत, नए अवसर, नई समृद्धि के दृष्टिकोण के अनुरूप है जो इस बात पर जोर देता है कि कौशल नए अवसर और नई समृद्धि का सृजन करता है। कारीगरों और हस्तशिल्प क्षेत्र कौशल परिषद द्वारा किए गए इस व्यापक प्रयास के एक छोटे से हिस्से के रूप में, मंत्री ने इस कला की जबरदस्त सफलता और समृद्धि के लिए शुभकामनाएं दीं। उन्होंने यह भी कहा कि यह उपलब्धि हासिल करना हमारे लिए गर्व की बात है।
उन्होंने कहा कि नमदा प्रोजेक्ट, स्किल इंडिया के लिए प्रधानमंत्री श्री नरेन्द्र मोदी के दृष्टिकोण का संतोषजनक और निर्णायक परिणाम का उदाहरण है जो लोगों को सशक्त बनाने और अवसर पैदा करने के बारे में है।
2021 में श्री राजीव चन्द्रशेखर ने जम्मू एवं कश्मीर का दौरा किया। अपनी यात्रा के बाद, उन्होंने क्षेत्र में लुप्त हो रहे पारंपरिक शिल्प के संरक्षण और पुनरुद्धार के लिए एक प्रोजेक्ट की आवश्यकता का जिक्र किया क्योंकि हस्तशिल्प क्षेत्र अर्थव्यवस्था में एक प्रमुख योगदानकर्ता है और रोजगार पैदा करता है।
नमदा शिल्प सामान्य बुनाई प्रक्रिया के बजाय फेल्टिंग तकनीक के माध्यम से भेड़ के ऊन से बना गलीचा है। कच्चे माल की कम उपलब्धता, कुशल जनशक्ति और विपणन तकनीकों की कमी के कारण, 1998 और 2008 के बीच इस शिल्प के निर्यात में लगभग 100 प्रतिशत की गिरावट आई है। इसलिए, पीएमकेवीवाई के तहत इस विशेष प्रोजेक्ट के माध्यम से कौशल विकास और उद्यमिता मंत्रालय  ने इस लुप्तप्राय शिल्प को संरक्षित करने के लिए अल्पकालिक प्रशिक्षण पाठ्यक्रम तैयार किया है। प्रोजेक्ट के तहत तीन चक्रों में 25 बैचों को प्रशिक्षित किया गया। प्रत्येक प्रशिक्षण कार्यक्रम लगभग साढ़े तीन महीने का था जिससे चक्र लगभग 14-16 महीने में पूरा हो गया।
नमदा प्रोजेक्टा नमदा शिल्प उत्पादन में सम्मिलित लाभार्थियों के साथ एक उद्योग आधारित प्रशिक्षण कार्यक्रम है जो कश्मीर में नमदा शिल्प से जुड़ी समृद्ध विरासत को संरक्षित और पुनर्जीवित करने में योगदान देगा। इससे कश्मीर में नमदा शिल्प क्लस्टर के मौजूदा कारीगरों की पहुंच में सुधार होगा और रोजगार की उनकी संभावनाओं में भी सुधार होगा।